BIZ มูลค่างานเต็มมือ!
แม้ทั่วโลกและไทยจะได้รับผลกระทบจากการแพร่ระบาดของไวรัสโควิด-19 แต่ทาง BIZ เชื่อมั่นว่าจะไม่ส่งผลต่อแนวโน้มผลการดำเนินงานในปีนี้ ที่ยังคงเติบโตอย่างต่อเนื่อง
แม้ทั่วโลกและไทยจะได้รับผลกระทบจากการแพร่ระบาดของไวรัสโควิด-19 แต่ทาง BIZ เชื่อมั่นว่าจะไม่ส่งผลต่อแนวโน้มผลการดำเนินงานในปีนี้ ที่ยังคงเติบโตอย่างต่อเนื่อง
6 เม.ย. 2563

คุณค่าบริษัท
แม้สถานการณ์เศรษฐกิจโดยรวมทั่วโลก รวมถึงประเทศไทยได้รับผลกระทบจากการแพร่ระบาดของไวรัสโควิด-19 แต่ทางบริษัท บิสซิเนสอะไลเม้นท์ จำกัด (มหาชน) หรือ BIZ เชื่อมั่นว่าจะไม่กระทบแนวโน้มผลการดำเนินงานในปีนี้ที่ยังคงเติบโตอย่างต่อเนื่อง
เหตุจากการรับรู้รายได้โครงการศูนย์รักษาผู้ป่วยมะเร็งด้วยอนุภาคโปรตอนของโรงพยาบาลจุฬาลงกรณ์ โดยปัจจุบันมีมูลค่างานในมือรอส่งมอบ Backlog กว่า 1.4 พันล้านบาท ที่จะช่วยผลักดันให้ผลการดำเนินงานของบริษัทเติบโตแข็งแกร่งจากงวดเดียวกันของปีก่อนเป็นแน่แม้จะเกิดวิกฤติโควิด-19
สำหรับโรงพยาบาลจุฬาลงกรณ์ถือเป็นโรงพยาบาลแห่งแรกในประเทศไทยที่ติดตั้งใช้เครื่องฉายรังสีด้วยอนุภาคโปรตอนนี้ และจะเป็นประเทศแรกในกลุ่มอาเซียนที่เปิดให้บริการการรักษาผู้ป่วยโรคมะเร็งด้วยอนุภาคโปรตอน ซึ่งถือเป็นเทคโนโลยีล้ำสมัย
นอกจากนี้ บริษัทฯ ยังคงเดินหน้าเข้าร่วมประมูลงานใหม่อย่างต่อเนื่อง และในเร็ว ๆ นี้ คาดว่าจะรู้ผลประมูลงานโรงพยาบาลรัฐ 1-2 โครงการ มูลค่าหลายร้อยล้านบาท ซึ่งจะทำให้ปริมาณในมือรอรับรู้รายได้เพิ่มมากขึ้น แล้วจะช่วยหนุนผลการดำเนินงานในปีนี้โตเท่าตัวเทียบปีที่ผ่านมา
ขณะที่โรงพยาบาลแคนเซอร์อลิอันซ์ ศรีราชา จ.ชลบุรี ซึ่งบริษัทฯ เข้าร่วมถือหุ้นในสัดส่วน 65% ได้เปิดให้บริการแล้วในวันที่ 1 ตุลาคม 2562  มีผู้ป่วยเข้ามารับบริการอย่างต่อเนื่อง คาดในปี 2563 จะได้รับการตอบรับมากขึ้น และจะเป็นปีแรกที่ BIZ จะรับรู้รายได้เต็มปีตามสัดส่วน คาดว่าจะถึงจุดคุ้มทุนภายใน 5-7 ปี ปัจจุบันเปิดให้บริการคลินิกแพทย์แผนไทยแล้ว
ส่วนกรณีที่จะมีการประชุมผู้ถือหุ้น ทางที่ประชุมคณะกรรมการบริษัทฯ นัดพิเศษ เมื่อวันที่ 30 มีนาคม 2563 มีมติให้เลื่อนการประชุมสามัญผู้ถือหุ้นประจำปี 2563 จากเดิมกำหนดวันที่ 23 เมษายน 2563 ออกไปจนกว่าสถานการณ์โรค COVID-19 จะคลี่คลายจึงจะแจ้งกำหนดวันประชุมสามัญผู้ถือหุ้นประจำปีใหม่ โดยยกเลิกกำหนดวันประชุมและวาระการประชุมออกไปโดยไม่มีกำหนด
แต่ถึงอย่างไรทางบริษัทก็มีมติจ่ายปันผลระหว่างกาลแทนการจ่ายเงินปันผลประจำปีเป็นเงินสดในอัตรา 0.25 บาท/หุ้น กำหนดจ่ายวันที่ 16 เมษายน 2563
นอกจากนั้นทางบริษัทฯ ถือว่ามีพื้นฐานดี สามารถรักษากำไรโตสม่ำเสมอมา เช่นในปี 2559 มีกำไรสุทธิ 70.24 ล้านบาท ต่อมาในปี 2560 มีกำไรสุทธิ 41.15 ล้านบาท ส่วนในปี 2561 มีกำไรสุทธิ 80.60 ล้านบาท และในปี 2562 มีกำไรสุทธิ 91.46 ล้านบาท
ถือว่า BIZ เป็นหุ้นพื้นฐานดีด้วยมูลค่างานในมือรอส่งมอบจำนวนมาก
…
ผู้ถือหุ้นรายใหญ่
รายชื่อกรรมการ